**Peamised muudatused:**

Muudeti kutsestandardi nimetust – juuksur, tase 5 asemel on nüüd meisterjuuksur, tase 5.

*Muudatuse aluseks on asjaolu, et see nimetus on kasutusel juuksurite seas, samuti nimetatakse nii 5. taseme juuksuri õppekava. Kutseeksami eduka sooritamise järel saab juuksur end ametlikult kutsuda meisterjuuksuriks.*

Kogu kutsestandardi sõnastust muudeti põhjalikult.

*Eesmärgiks on tuua välja kompetentside põhieesmärgid ja erisus juuksur, tase 4 kutsestandardist.*

Muudeti kompetentsi nimetust – „Habemeajamine ja lõikamine“ on nüüd „Barbertehnikad“.

*Viimase aastakümne jooksul on turule tulnud juuksuriteenust pakkuvad salongid, mida kutsutakse barbershoppideks. Erinevus ei ole ainult nimes, vaid ka pakutava teenuse iseloomus ja kasutatavates lõikus- ning habemehoolduse tehnikates. Juuksur, tase 4 sisaldab osakutset barber, tase 4. Meisterjuuksuri kui kogenud meistri  teadmiste ja oskuste hulka peavad kuuluma nii klassikalised juuksuritöö oskused kui ka teadmised barbertehnikatest.*

Lisati kompetents „Stiili loomine“.

*Selle kompetentsi eesmärk on tagada, et kõrgema taseme juuksuril oleks oskus luua kollektsioone, teadmised soenguajaloost ning oskus seda ka jäädvustada - teab, kuhu tuleks foto/video jäädvustamisel suunata rõhk, kuidas jutustada lugu pildikeeles jne.*

Kompetents „Klienditeenindus“ jäeti välja.

*Antud kompetents on olulisel kohal juuksur, tase 4 puhul. Töötav juuksur tegeleb klienditeenindusega igapäevaselt - kliendi teenindamine kuulub kõigi tegevuste juurde.*

Kompetents „Juhendamine ja juhtimine“ jagati kaheks: „Juhendamine“ ja „Juhtimine“.

*Eesmärgiks on rõhutada oskust juhendada nii gruppi kui praktikanti (juhendamine) ning juhtida protsesse (juhtimine). Eelnev kompetentsi nimi oli liialt üldine ja ei rõhutanud neid olulisi oskusi, mida meisterjuuksur oma töös vajab.*

Lisati tulevikuoskused.

*Nende puhul on lähtutud juuksuritöö arengu eripärast. Väikeettevõtjana ja ka palgatöötajana tegutsedes on oluline leida oma stiil, eripära ja suund ning osata seda teadvustada, piiritleda ja ka turundada.* *Juuksuritöö areng toob pidevalt turule erinevaid tehnikaid ning materjale, mida tuleb omandada ja tundma õppida.*